ΑΠΌΦΑΣΗ EUMM GEORGIA/1/2014 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ της 19ης Δεκεμβρίου 2014 για τον διορισμό του αρχηγού της αποστολής επιτήρησης της Ευρωπαϊκής Ένωσης στη Γεωργία (EUMM Georgia) (2014/952/ΕΕ) H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο, Έχοντας υπόψη την απόφαση 2010/452/ΚΕΠΠΑ του Συμβουλίου, της 12ης Αυγούστου 2010, σχετικά με την αποστολή επιτήρησης της Ευρωπαϊκής Ένωσης στη Γεωργία (EUMM Georgia) (1), και ιδίως το άρθρο 10 παράγραφος 1, Εκτιμώντας τα ακόλουθα: (1) Σύμφωνα με την απόφαση 2010/452/ΚΕΠΠΑ, η Επιτροπή Πολιτικής και Ασφάλειας (ΕΠΑ) εξουσιοδοτείται, σύμφωνα με το άρθρο 38 της Συνθήκης, να λαμβάνει τις σχετικές αποφάσεις προκειμένου να ασκεί τον πολιτικό έλεγχο και τη στρατηγική διεύθυνση της αποστολής επιτήρησης της Ευρωπαϊκής Ένωσης στη Γεωργία (EUMM Georgia), συμπεριλαμβανομένης της απόφασης διορισμού αρχηγού αποστολής. (2) Στις 13 Σεπτεμβρίου 2013 η ΕΠΑ εξέδωσε την απόφαση EUMM Georgia/1/2013 (2), για τον διορισμό του κ. Toivo KLAAR, ως αρχηγού αποστολής της EUMM Georgia, έως τις 14 Δεκεμβρίου 2014. (3) Στις 16 Δεκεμβρίου 2014 το Συμβούλιο εξέδωσε την απόφαση 2014/915/ΚΕΠΠΑ (3), διά της οποίας επεκτείνεται η θητεία της EUMM Georgia από τις 15 Δεκεμβρίου 2014 έως 14 Δεκεμβρίου 2016. (4) Στις 16 Δεκεμβρίου 2014 η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας πρότεινε τον διορισμό του κ. Kęstutis JANKAUSKAS ως αρχηγού αποστολής της EUMM Georgia, από τις 15 Δεκεμβρίου 2014 έως τις 14 Δεκεμβρίου 2015, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο κ. Kęstutis JANKAUSKAS διορίζεται αρχηγός της αποστολής επιτήρησης της Ευρωπαϊκής Ένωσης στη Γεωργία (EUMM Georgia) από τις 15 Δεκεμβρίου 2014 έως τις 14 Δεκεμβρίου 2015. Άρθρο 2 Η παρούσα απόφαση αρχίζει να ισχύει την ημερομηνία της έκδοσής της. Εφαρμόζεται από τις 15 Δεκεμβρίου 2014. Βρυξέλλες, 19 Δεκεμβρίου 2014.

[Source: multi_eurlex | Tokens: 1694]